遊紫邏洞
作者：陳與義
朝代：宋

paragraphs: 我不願封萬戶侯，願向紫邏從公遊。
鄆州溪堂虢州洞，未有退之詩可留。
水近山流清澈底，竹飽千霜節如此。
廊廟之具千金軀，底事便著山巖裏。
蒲鞭掛壁一事無，環珮聲中了朝晡。
祝融不到林深處，客至五月懷貂狐。
徇華大夫無此樂，從渠遮山用翠幙。
若問此間奇絕處，但道胸中有丘壑。